Minister se uitlatings oor boere nie haatspraakDie minister van huisvesting, Tokyo Sexwale. Foto: GCIS Agri-SA het ŉ klag teen Sexwale aanhangig gemaak na aanleiding van sy uitlatings oor boere tydens ŉ onderhoud op die SABC se Morning Live ontbytprogram op 28 Januarie verlede jaar. Sexwale het in die onderhoud gesê kommersiële boere wat van hul werkers ontslae raak is die hoofoorsaak van die groot plakkerskampe in Suid-Afrika. Sexwale het dié boere as boos beskryf. Agri-SA het in reaksie hierop gesê Sexwale maak beskuldigings wat nie gekontroleer kan word nie en wat skade berokken aan die karakter van kommersiële boere. Die mensregtekommissie se kommissaris, Sandi Baai, sê egter volgens hulle bevindinge het Sexwale slegs sy opinie gegee en dit nie as ŉ feit voorgehou nie en dus is dit nie haatspraak nie. Sy het egter gemaan dat politici twee keer moet dink voor hulle sulke uitlatings maak. Agri-SA het intussen aangedui dat hy moontlik appèl gaan aanteken teen die kommissie se bevindinge. Agri-SA se president, Johannes Möller, sê in die konteks van die land se rekord van plaasaanvalle, is dit sy organisasie se plig om Sexwale aan te vat oor sy uitlatings en klem te lê op die gevolge hiervan op kommersiële boere.